
Egy csésze teát? 50x70 gyöngyházfényű akril, tempera

                                                              Egy csésze teát?
- Esetleg mérget?
- Hmm... most nem, köszönöm. Teát kérek. Simán teát.
Talán elsőre furcsának tűnik a cím a képet nézve, mivel nem szerepel rajta sem bögre sem csésze. De egy csésze finom jázmintea elfogyasztása után minden bizonnyal már egyáltalán nem tűnik annak.
A tea a keleti népeknél a kapcsolatfelvétel szimbóluma is. A titkos összetevő a szeretet, ami mindenhol ott van, csak meg kell keresni, tartja a japán mondás. A kezdet, amely megnyitja a lelkek közötti átjárókat, megnyitja a bizalom kapuit.
A méreg viszont- legyen akár halálos fűféle vagy akár lelki métely - eltűntet és a fizikai távolságból végtelen mentális messzeség lesz. Az maga a visszavonhatatlan elmúlás.
Az emberi és állati tulajdonságok ötvöződnek a sötétkék őz szimbolikus alakjában.
Szemében egyszerre ott a vadság és szelídség, egyszerre taszító és gyönyörű, barátságos és ellenszenves. Egyszerre vadász és áldozat, romlott és ártatlan. A kék szín az elhagyatottság és a boldogság színe is egyaránt lehet. A tekintete hol üres, hol érzelemtől fűtött, a két véglet közt egyensúlyoz, határokat feszeget.
A ruha az állat emberi oldalát mutatja, a gyöngyházfény csillogás pedig az élet múló örömeit, a pillanat varázsát.
A tea is kihűl, ha nem isszák meg azonnal.
Vajon a képmező vége a történet végét jelenti-e, vagy pedig egy másik dimenzióban folytatódhat, gondolati síkon?



